Sak a 5
Yãmb sã n wat tõnd tigissã, a yõod yaa bõe?
Neb wʋsg pa le kẽnd b wẽn-dotẽ wã, bala b pa ne rẽ yõod ne-b ye. La bõe yĩng tɩ y segd n kẽnd a Zeova Kaset rãmbã tigissã? Rẽ yõod yaa bõe?
Y na n paamd n tigimda ne neb sẽn nong taaba, n dat taab neere. Pipi kiris-nebã ra tara tigimsi, n tigimd taab n waoogd Wẽnnaam, n zãmsd Biiblã la b kengd taab raoodo. (Hebre dãmba 10:24, 25) B ra nonga taaba, hal tɩ b sã n tigim bɩ ned fãa miẽ t’a bee ne a zo-rãmba, ne a saam-biis hakɩka. (2 Tesalonik rãmba 1:3; 3 Zã 14,15) Tõnd me maanda wa pipi kiris-nebã, tɩ rẽ kõt-d sũ-noogo.
Y na n bãngda y sẽn na n tũ Biiblã saglsã to-to. Wẽnnaam pĩnd nin-buiidã sã n da na n tigmi, rapã, pagbã la kambã fãa naagdame. Tõnd me tigimda woto, tɩ rap sẽn tar minim sõngd-d tɩ d bãngd d sẽn na n tũ Biiblã saglsã to-to. (Tõodo 31:12; Nehemi 8:8) Tigissã sasa, d naagda taab n yɩɩndẽ, tɩ sõs kẽer pʋgẽ bɩ d tõe n kẽes d toogo. Woto kɩtame tɩ d paamd n gomd d sẽn tẽed bũmb ninsã yelle.—Hebre dãmba 10:23.
Y na n paamdame tɩ y tẽebã kengdẽ. Tʋm-tʋmd a Poll ra yeela a wakatẽ tiging a ye woto: “Yãmb yamleoog tara maam tɩ mam dat n yã yãmba, . . . tɩ mam sã n ta yãmb sʋka, tõnd na lagem taab n paam daood ne tẽeb ning sẽn yaa yãmb dẽnd ne mam dẽndã.” (Rom dãmba 1:11, 12) D sẽn tigimd ne d tẽed-n-taasã wakat fãa wã kengda d tẽebã, tɩ d rat n modg tɩ d sẽn maandã fãa zemsd ne Biiblã sẽn yetã.
Modg-y n wa-y tõnd tigissã tɩ y na n bãngame tɩ sɩd yaa woto. Kõomã yaa zaalem, b pa na n pɩʋʋg ne lepr n kotẽ tɩ y ning ligd ye.
Tõnd sẽn tigimd taabã, d rɩkda ãnd dãmb togs-n-taare?
D sẽn kẽnd tigissã, nafa bʋs la d paamda?
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn